弔李允成知縣
作者：李流謙
朝代：宋

paragraphs: 百年造化無遺力，霜雪十圍豈易得。
盲工操斤選樸樕，銅柯石根棄如擲。
嗚呼斯人何不淑，天畀之多人則嗇。
白眼千百碌碌子，老虎可縛蛟可馘。
神鋒屢染鷄鶩血，繞匣龍蛇夜悲泣。
英靈不合世間著，蟻宮歷游無半席。
不如收拾還山川，化爲球琳尚華國。
意氣偶合肝腸傾，手栽檀欒食予實。
至今歛翼蓬蒿中，不與燕雀同感激。
霜風吹愁愁更濃，屈折長虹玉三尺。
晨興攬衣發深省，古來精誠可裂石。
玄堂文成許見不，魚與熊掌當取一。